ડિરેક્ટર નિખિલ અડવાણી અત્યંત બહાદુર માણસ છે. કહો કે ૫૫.૯૯ ઇંચની છાતીવાળા. હજી ગયા શુક્રવારે જ તેઓ ‘હીરો’ નામનો રીમેક હથોડો આપણા પર ફટકારી ચૂક્યા છે. એ ફિલ્મથી લોકો એવા ત્રાહિમામ પોકારી ગયા કે એક જ અઠવાડિયામાં એનાં પાટિયાં પડી ગયાં. પરંતુ બહાદુર નિખિલભાઈએ તરત જ બીજા શુક્રવારે એનાથીયે મોટો હથોડો આપણા પર માર્યો છે, જેનું નામ છે ‘કટ્ટી બટ્ટી’. કંગનાની બિન્દાસ અદાઓ અને કલરફુલ ક્રીએટિવ ટ્રેલર જોઈને બહુ બધા લોકો અંજાઈ ગયા હતા. પરંતુ હકીકત એ છે કે ફિલ્મમાં મજા આવે એવું માત્ર ટ્રેલરમાં હતું એટલું જ છે, બાકીની આખી ફિલ્મ પ્લાસ્ટિકનાં ફૂલોથી વિશેષ કશું જ નથી.